Oficiālais Vēstnesis L 085 , 20/03/1998 Lpp. 0001 - 0002



Padomes Regula (EK) Nr. 622/98 (1998. gada 16. marts) par palīdzību kandidātvalstīm atbilstīgi pirmspievienošanās stratēģijai, un jo īpaši par pievienošanās partnerību izveidi EIROPAS SAVIENĪBAS PADOME, ņemot vērā Eiropas Kopienas dibināšanas Līgumu, jo īpaši tā 235. pantu, ņemot vērā Komisijas priekšlikumu [1], ņemot vērā Eiropas Parlamenta atzinumu [2], tā kā nosacījumi, kas ir jāizpilda asociētajām Centrāleiropas un Austrumeiropas valstīm, kas vēlas pievienoties Eiropas Savienībai, tika noteikti Eiropadomes sanāksmē Kopenhāgenā 1993. gada jūnijā; tā kā, īstenojot procedūru, kas noteikta Līguma par Eiropas Savienību O pantā, apzinātas galvenās grūtības, ar ko minētās valstis sastopas, pildot attiecīgos nosacījumus; tā kā valstu un valdību vadītāji, 1997. gada 16. un 17. jūnijā tiekoties Eiropadomes sanāksmē Amsterdamā, atkārtoti pauda savu nodomu uzlabot Savienības pirmspievienošanās stratēģiju, lai atvieglotu kandidātvalstu sagatavošanās darbus iestāšanās procesam, un tā kā Komisija šajā sakarā iesniegusi priekšlikumu kopumu, kas apkopoti dokumentā "Agenda 2000"; tā kā Eiropadome Luksemburgā paziņoja, ka jaunais iestāšanās partnerību dokuments, kas izveidojams pēc apspriešanās ar Centrāleiropas un Austrumeiropas kandidātvalstīm, ir uzlabotās pirmspievienošanās stratēģijas galvenais elements, kas vienotā sistēmā apkopo visas kandidātvalstīm paredzētās Kopienas palīdzības formas; tā kā būtu pareizi Eiropas Kopienu palīdzību atbilstīgi šīm pievienošanās partnerībām koncentrēt uz iepriekš minētajām grūtībām un tajā vadīties no definētiem principiem, prioritātēm, sasniedzamiem starprezultātiem un precīziem nosacījumiem; tā kā šīm partnerībām un jo īpaši tajās sasniedzamiem starprezultātiem būtu jāpalīdz katrai valstij sagatavoties dalībai, notiekot ekonomikas un sociālai konverģencei, un sagatavot savu valsts programmu acquis pārņemšanai, kā arī izstrādāt attiecīgu grafiku tās izpildei; tā kā ir svarīgi pieejamos finanšu līdzekļus pārvaldīt rūpīgi un saskaņā ar prioritātēm, kas izriet no Komisijas atzinumiem par pievienošanās pieteikumiem un no šo atzinumu izvērtējuma Padomē; tā kā Kopienas palīdzība atbilstīgi pirmspievienošanās stratēģijai attiecīgajām valstīm ir jāsniedz, piemērojot palīdzības programmas, ko pieņem saskaņā ar Līgumu noteikumiem; tā kā tādēļ šai regulai nav ar finansēm saistītu seku; tā kā Kopienas palīdzības nosacījums ir Eiropas līgumu saistību ievērošana un progress Kopenhāgenas kritēriju izpildē; tā kā lēmumus par Kopienas palīdzības finanšu līdzekļu programmu pieņems saskaņā ar kārtību, kāda noteikta regulās par attiecīgajiem finanšu dokumentiem vai programmām; tā kā līdz 1998. gada 15. martam Padomei ir jāpieņem principi, prioritātes, sasniedzamie starprezultāti un nosacījumi, kas piemērojami katrai atsevišķai iestāšanās partnerībai, lai Komisija līdz 1998. gada beigām varētu izstrādāt savu pirmo regulāro ziņojumu par katras kandidātvalsts paveikto; tā kā iestādēm, kas izveidotas saskaņā ar attiecīgajiem Eiropas līgumiem, ir izšķiroša nozīme šo pievienošanās partnerību pienācīgas īstenošanas un turpināšanas garantēšanā; tā kā pievienošanās partnerību īstenošana var palīdzēt sasniegt Kopienas mērķus; tā kā Līgums šās regulas pieņemšanai neparedz citas pilnvaras kā tās, kas paredzētas 235. pantā, IR PIEŅĒMUSI ŠO REGULU. 1. pants Kā daļa no uzlabotās pirmspievienošanās stratēģijas, attiecībā uz Centrāleiropas un Austrumeiropas kandidātvalstīm ievieš pievienošanās partnerības. Katra pievienošanās partnerība paredz vienotu sistēmu, kas aptver: - prioritātes, uz ko jākoncentrējas, sagatavojoties pievienošanās procesam, kas noteiktas, analizējot katras valsts stāvokli, ņemot vērā politiskus un ekonomiskus kritērijus, kā arī Eiropadomes definētās saistības, kas ir jāpilda Eiropas Savienības dalībvalstij, - finanšu līdzekļus, kas domāti tam, lai palīdzētu katrai kandidātvalstij īstenot prioritātes, kas apzinātas pirmspievienošanās laikā. 2. pants Pēc Komisijas priekšlikuma Padome ar kvalificētu balsu vairākumu lemj par principiem, prioritātēm, sasniedzamajiem starprezultātiem un nosacījumiem atsevišķās pievienošanās partnerībās, kurus iesniegs katrai kandidātvalstij, kā arī par to nozīmīgiem grozījumiem, kurus izdarīs nākotnē. 3. pants Šai regulai nav ar finansēm saistītu seku. Saskaņā ar pirmspievienošanās stratēģiju Kopienas palīdzība ir palīdzība, kas paredzēta programmās, kas pieņemtas saskaņā ar Līguma noteikumiem. Pamatojoties uz lēmumiem, ko Padome pieņēmusi saskaņā ar 2. pantu, pievienošanās partnerībā piešķirtās palīdzības finanšu līdzekļu plānošanu nosaka saskaņā ar kārtību, kas noteikta regulās par attiecīgajiem finanšu dokumentiem vai programmām. 4. pants Ja trūkst kāda būtiska elementa pirmspievienošanās palīdzības turpināšanai, jo īpaši, ja nav ievērotas Eiropas līgumā paredzētās saistības un/vai progress Kopenhāgenas kritēriju izpildē nav pietiekams, Padome pēc Komisijas priekšlikuma ar kvalificētu balsu vairākumu var pieņemt lēmumu par pasākumiem attiecībā uz jebkuru kādai kandidātvalstij piešķirtu pirmspievienošanās palīdzību. 5. pants Šī regula stājas spēkā trešajā dienā pēc tās publicēšanas Eiropas Kopienu Oficiālajā Vēstnesī. Regula uzliek saistības kopumā un ir tieši piemērojama visās dalībvalstīs. Briselē, 1998. gada 16. martā Padomes vārdā — priekšsēdētājs J. Cunningham [1] OV C 48, 13.2.1998., 18. lpp. [2] Atzinums sniegts 1998. gada 11. martā (Oficiālajā Vēstnesī vēl nav publicēts). --------------------------------------------------